Rakennusliiton varapuheenjohtaja Kyösti Suokas sanoo, että ulkomaisen työvoiman tarveharkinnan poistamista esittävät kansanedustajat ovat ryhtyneet keskeisiksi Laura Huhtasaaren (ps) vaalivankkureiden vetureiksi.

Rakennusliiton varapuheenjohtaja Kyösti Suokas näkee että vasemmiston toiminta sataa Laura Huhtasaaren laariin. KUVAT: PEKKA KARHUNEN/KL JA JENNI GÄSTGIVAR

Suokas toteaa kirjoituksessaan, että tarveharkinnasta luopumista esittää moni vasemmistoliiton ja SDP:n kansanedustaja. Suokas sanoo, että uusi halpatyövoiman aalto nostaisi Suomen jo " hälyttävällä tasolla " olevan rasismin ennen näkemättömiin sfääreihin, mikä hyödyttäisi Huhtasaarta.

- Rakennusala syöksyy jossain vaiheessa taas taantumaan ja työllisyys heikkenee. Silloin roihuun ei tarvitse montaa tikkua raapia. Näyttääkin siltä, että tarveharkinnan poistamista esittävät ovat ryhtyneet keskeisiksi Laura Huhtasaaren (ps) vaalivankkureiden vetureiksi.

Suokkaan mukaan vasemmistopuolueiden edustajat " ilmeisesti kumartavat Suomessa oleville pakolaisille. "

- Jos tarveharkinta kehitysmaiden työntekijöiden työluvista poistuu, lähtöpassit saaneille pakolaisille voidaan puljata työpaikkoja ja jokunen saa jäädä Suomeen. Tarkoitus on ehkä jalo, mutta viiden pennin suutarit aiheuttavat markan vahingon.

Suokkaan mukaan puheet työntekijöiden oikeuksien varmistamisesta viranomaisvalvontaa tehostamalla ovat " tietoista sumutusta. "

- Suomen rakennuksilla on maailman paras kontrollijärjestelmä. Viranomaiset eivät silti pysty valvomaan maksettuja palkkoja, ei edes EU-alueelta tulevien kohdalla. Kehitysmaista lähetettävät työntekijät ovat alusta loppuun välittäjiensä armoilla. Viimeistään kotimaassa kerätään pois alkuperäisen sopimuksen yli maksetut palkat.

Pyllistys kaikilla herkuilla

Suokkaan blogikirjoituksen otsikkona on " pyllistys kaikilla herkuilla. "

- Isoäitini oli paljasjalkaisia Karjalan tyttöjä. Naapurin rouvan kanssa riidellessä joskus sanat loppuivat. Silloin käärittiin hameesta helmat ja näytettiin takapuoli. Kaikilla herkuilla, Suokas kirjoittaa.

Suokas on entinen vasemmistoliiton jäsen. Hän luopui jäsenyydestään alkuvuonna.

Rakennusliitto on yksi niitä harvoja isoja duunariammattiliittoja, joissa valta on SDP:n sijaan vasemmistoliitolla.